Агенцијата за заштита на правото на слободен пристап до информациите од јавен карактер врз основа на член 109 став 13 од Законот за општата управна постапка (“Службен весник на Република Македонија“ бр. 124/2015), а согласно член 27, член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалбата изјавена од С.Г од Скопје, поднесена против Боречка Федерација на Република Северна Македонија, по предметот Барање за пристап до информации од јавен карактер, на 31.03.2023 година, го донесе следното

**Р Е Ш Е Н И Е**

1. Жалбата изјавена од С.Г. од Скопје , поднесена против Боречка Федерација на Република Северна Македонија, заведена во Агенцијата под бр. 08-75 од 17.03.2023 година, по предметот Барање за пристап до информации од јавен карактер **СЕ УВАЖУВА.**

**2. СЕ ЗАДОЛЖУВА** Имателот на информации да му ја достави бараната информација на Барателот на начин и во форма наведени во Барањето.

**3.** Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

**О Б Р А З Л О Ж Е Н И Е**

С.Г. од Скопје на 18.01.2023 година, поднел Барање за пристап до информации од јавен карактер до Боречка Федерација на Република Северна Македонија, со кое побарал да му се достават по е-маил следните информации:

“ 1. РАНГ ЛИСТА за пласман на боречките клубови според нивното учество на изборни и државни првенства во борење слободен стил за 2022 година

2.РАНГ ЛИСТА за пласман на боречките клубови според нивното учество на изборни и државни првенства во женско борење за 2022 година.

3. Дисциплинска пријава број 65/0202 од 22.02.2019 година со список на боречки клубови, подносители на пријава поднесени против спортски директор на ФБСМ и претседателот на БР Безбедност, С.Г..

4. Записник од состанок на Управниот одбор на Федерацијата на кој ја усвоила Ранг листата за пласман на боречките клубови според нивното учество на изборни и државни првенства во борење слободен стил и борење за жени за 2022 година.

5. Записник од спроведена првостепена дисциплинска постапка против С.Г., спортски директор, заведен под архивски број 83/0202 од 25.03.2019 година, на која по завршување на главна расправа на 25.03.2019 година од страна дисциплинската комисија е донесена одлука забрана за вршење должност во боречка организација во траење од 24 месеци.

6. Записник од состанок на Управниот одбор на Федерацијата одржан на 06.04.2020 година, на кој е донесена Одлука бр.90/0202 од 06.04.2019 година со кој се одбива жалбата примена под архивски број 87/ 0302 од 01.03.2019 година како неоснова и се потврдува Одлука на Дисциплинската комисија за изречена дисциплинска казна против С.Г., спортски директор.

7. Пријава од Регистрациона комисија против БК 7-ми Мај и С.Г., Претседател на БК 7 – ми Мај – Тигар наведена во Одлука за покренување на дисциплинска постапка арх. Бр 13/0202 од 12.01.2020 година, на која по завршување на главна расправа на 02.06.2020 година од страна на дисциплинската комисија е изречена дисциплинска мерка заведена под архивски број 78/0202 од 03.06.2020 година, со која Претседателот на БК 7-ми Мај- Тигар С.Г се казнува со забрана за вршење должност во боречка организација во траење од 12 месеци а БК 7 ми Мај – Тигар се казнува со парична казна од 500 (петство) во денарска противредност.

8 .Записник од одржана јавна расправа на ден 02.06.2020 година и спроведена првостепена дисциплинска постапка, на која по завршување на главната расправа од страна на дисциплинската комисија е изречена дисциплинска мерка заведена под архивски број 78/0202 од 03.06.2020 година, со која Претседателот на БК 7-ми Мак-Тгиар С.Г. се казнува со забрана за вршење должност во боречка организација во траење од 12 месеци а БК 7-ми Мај-Тигар се казнува со парична казна од 500 (петсто) во денарска противредност.

9. Пријава од Претседателот на БФРСМ Б.В., заведена под арх.бр., 70/0202 од 20.05.2020 година, со која е отворена одлука за покренување на дисциплинска постапка заведена под архивски број 74/0202 од 02.06.2020 година, против БК Безбедност, БК 7-МИ Мај- Тигар и претседателот С.Г..

10. Записник од одржана јавна расправа на ден 23.06.2020 година и спроведена првостепена дисциплинска постапка, на која по завршување на главна расправа од страна на дисциплинската комисија е изречена дисциплинска мерка заведена под архивски број 120/0202 од 23.06.2020 година, со која БК 7-ми Мај -Тигар се казнува со парична казна од 500 (петство) во денарска противредност , БК Безбедност Безбедност се казнува со парична казна од 500 (петсто) во денарска противредност а Претседателот на БК 7- ми Мај-Тигар и БК Безбедност С.Г. се казнува со дисквалификација и доживотна забрана од боречка организација и спорт.

11. ДИСЦИПЛИНСКИ ПРАВИЛНИК на Федерација со кој се воделе дисциплински постапки во периодот 01.01.2010 година до 31.12.2022 година и сите измени и дополнувања на дисциплинскиот правилник.

12. Доказ кога е доставен Правилник за регистрација на боречки клубови и нивните членови заведен под архивски број 0202 од 26.03.2014 до БК 7- ми Мај- Тигар и до д-р С.Г., против кого се воделе дисциплинска постапка арх. бр. 13/0202 од 12.01.2020 година и е изречена дисциплинска мерка заведена под архивски број 78/0202 од 03.06.2020 година.

13. Доказ кога е доставен Дисциплинскиот правилник, архивски број 0202 од 13.10.2010 година, до БК 7-ми Мај-Тигар и БК Безбедност и до д-р С.Г., против кого се воделе дисциплински постапки број 83/0202 од 25.03.2019 година, број 13/0202 од 13.01.2020 година и број 74/0202 од 02.06.2020 година и се изречени дисциплински мерки 84/0202 од 25.03.2019 година, број 78/0202 од 03.06.2020 година, број 120/0202 од 23.06.202 година и Одлука бр. 90/0202 од 06.04.2019 година.“.

Имателот на информации, на ова Барање не одговорил во законски предвидениот рок, поради што Барателот на информацијата, во законски предвидениот рок поднел Жалба заведена во Агенцијата под арх. бр. 08-75 од 09.02.2023 година.

Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер ја разгледа Жалбата изјавена од Барателот на информацијата и расположливите предметни списи, и на 21.02.2023 година донесе Решение со кое Жалбата **Ја уважи, и му Наложи** на Имателот на информации, да постапи по Барањето на Барателот, согласно одредбите од Законот за слободен пристап до информации од јавен карактер.

Барателот на информации на 17.03.2022 година до Агенцијата достави Втора жалба, заведена под бр.08-745 каде е наведено дека: “...Боречката Федерација на Северна Македонија ...во рок од 15 дена не го спровеле Решението број 08-75 од 21.02.2023 година од Агенцијата за заштита на правото на слободен пристап до информациите од јавен карактер поради што ја поднесувам оваа жалба ...“.

Агенција, преку е-маил заведен под бр.08-75 од 17.03.2023 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации повторно не одговори на дописот на Агенцијата.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ја уважи и го задолжи** Имателот на информации на Барателот да му ја достави бараната информација на начин и во форма наведени во Барањето, поради следното:

Агенцијата утврди дека Имателот на информации не постапил согласно одредбите од Законот за слободен пристап до информации од јавен карактер, со тоа што не донел решение согласно членот 20 од истиот Закон, ниту пак постапил по поднесеното Барање во целост.

Согласно член 20 став 1 од Законот за слободен пристап до информации од јавен карактер „Ако имателот на информации позитивно одговори на барањето или ако барањето делумно или целосно го одбие, за тоа ќе донесе решение“.

Според член 3 став 1 алинеја 2 од Законот за слободен пристап до информации од јавен карактер **„информација од јавен карактер"** е информација во која било форма што ја создал или со која располага имателот на информацијата согласно со неговите надлежности.

Согласно член 10 став 1 од Законот за слободен пристап до информации од јавен карактер, Имателот на информации должен е да ја информира јавноста преку својата интернет страница со објавување на: податоците од неговите надлежности кои ги извршува, односно му се утврдени со закон.

По разгледувањето на Жалбата и списите во врска со предметот, Агенцијата констатира дека Имателот на информации, не го спровел Решението на Агенцијата бр.08-75 од 21.02.2023 година. Во конкретниот случај Имателот на информација не донел управен акт, односно на Барателот не му ја доставил бараната информација.

Согласно погоре наведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да се поведе управен спор пред Управниот суд во рок од 30 дена.

**Директор,**

**Пламенка Бојчева**